Pojasnilo

ECB podpira pobude za izboljšanje dostopa do finančnih informacij, vključno z dostopom do informacij o gospodarskih družbah, ki jih ureja Direktiva 2004/109/ES. Izvajanje dobro opredeljenih praks poročanja, ki temeljijo na standardnih oblikah podatkov in učinkoviti infrastrukturi poročanja, bo omogočilo, da vlagatelji in regulatorji predpisane informacije uporabijo za spremljanje tržnih gibanj in zlasti za pravočasno preučitev sistemskih tveganj. Zato ECB podpira spremembe iz predlagane direktive, s katerimi se izboljšuje dostop do predpisanih informacij preko boljšega delovanja uradno določenih mehanizmov in z vzpostavitvijo enotne točke dostopa na ravni Unije za iskanje informacij, ki jih zbirajo nacionalni uradni določeni mehanizmi. ECB hkrati ugotavlja, da bo uporabnost enotne točke dostopa odvisna od številnih dejavnikov, vključno z:

(a) uvedbo skupne klasifikacije za vrste predpisanih informacij;

(b) uskladitvijo oblik, v katerih se poročajo predpisane informacije, ob upoštevanju razlik med vrstami predpisanih informacij, ki se lahko enostavno uskladijo, npr. poročanje večjih deležev, in drugimi vrstami predpisanih informacij, ki so bolj raznovrstne, npr. notranje informacije, pri katerih se lahko uskladitev omeji na splošne skupine poročanja;

(c) uskladitvijo tehničnih standardov za vlaganje informacij, ki jih izdajatelji uporabljajo ob njihovem vlaganju pri uradno določenih mehanizmih, s čimer bi se morala zagotoviti (i) obdelava sporočenih informacij brez ročnega posredovanja in (ii) zanesljivo elektronsko evidentiranje in shranjevanje različic;

(d) izborom učinkovitih tehničnih rešitev za centralizirano funkcionalnost iskanja, vključno z obsegom informacij, npr. metapodatki ali indeksi, ki se v zvezi z informacijami in dokumenti, ki se hranijo na ravni uradno določenega mehanizma, zbirajo centralizirano;

(e) zagotovitvijo ustreznega večjezičnega iskalnega vmesnika za uporabnike, ki dostopajo do uradno določenih mehanizmov preko osrednje točke dostopa, ki bi moral omogočati (i) funkcije interaktivnega iskanja, kot je dinamično in verižno iskanje, ter (ii) iskanje po več državah, ki se sproži z eno samo poizvedbo;

(f) uskladitvijo iskalnih vmesnikov, ki jih zagotovijo nacionalni uradno določeni mehanizmi, kar bo koristilo zlasti vlagateljem, ki bodo želeli rezultate iskanja, pridobljene preko osrednje točke dostopa, izboljšati s pomočjo nadaljnjih iskanj v zadevnih nacionalnih uradno določenih mehanizmih.

Podrobne zahteve na zgornjih področjih bi se morale določiti z ukrepi, ki jih sprejme Komisija, in z regulativnimi tehničnimi standardi, ki jih pripravi ESMA za sprejetje s strani Komisije. ECB v tej zvezi predlaga številne spremembe besedila, ki slonijo na prejšnjih priporočilih Komisije in CESR (5).

Poleg tega ECB iz razlogov pravilne zakonodajne tehnike meni, da: (i) bi bilo treba prenesena pooblastila v zvezi s skupno klasifikacijo in oblikami poročanja vključiti v člen 19 Direktive 2004/109/ES, (ii) bi bilo treba prenesena pooblastila v zvezi s tehničnimi ureditvami, ki se uporabljajo pri vlaganju informacij pri nacionalnih uradno določenih mehanizmih, in v zvezi z uskladitvijo iskalnih vmesnikov uradno določenih mehanizmov vključiti v člen 21 te direktive, ter (iii) bo treba prenesena pooblastila v zvezi z interoperabilnostjo nacionalnih uradno določenih mehanizmov, vključno z uporabo enkratnega identifikatorja, in v zvezi z delovanjem osrednje točke dostopa na ravni Unije vključiti v člen 22 te direktive, kot je predlagano v spremembah 6 do 8.